SIRI ซื้อหุ้น “นูโว ไลน์” บ.ย่อย BTS มูลค่า 769.02 ลบ.
SIRI ซื้อหุ้น “นูโว ไลน์” บ.ย่อย BTS จำนวน 7,500,000 หุ้น มูลค่าที่ตราไว้หุ้นละ 100 บ.ในราคาซื้อขายทั้งสิ้น 769.02 ลบ.เพื่อให้นูโว ไลน์ เป็นบ.ร่วมทุนในสัดส่วน 50 : 50ระหว่าง SIRI และ BTS อีกบริษัทหนึ่ง ตามแผนการพัฒนาโครงการที่พักอาศัยเพื่อขาย
7 ต.ค. 2558

บริษัท แสนสิริ จำกัด (มหาชน) หรือ SIRI ระบุว่า บริษัทได้เข้าซื้อหุ้นสามัญในบริษัท นูโว ไลน์เอเจนซี่ จำกัด (“นูโว ไลน์”) จากบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เมื่อวานนี้ (6 ต.ค.)เป็นจำนวน 7,500,000 หุ้น มูลค่าที่ตราไว้หุ้นละ 100 บาท หรือคิดเป็นสัดส่วนร้อยละ 50 ของทุนที่เรียกชำระแล้วของนูโว ไลน์ อันเป็นบริษัทย่อยของ BTS ซึ่งประกอบธุรกิจถือครองที่ดินและพัฒนาอสังหาริมทรัพย์ (กล่าวคือโครงการบริเวณถนนพหลโยธิน เขตจตุจักร กรุงเทพมหานคร) ในราคาซื้อขายทั้งสิ้น 769,018,703.50 บาท
ทั้งนี้ราคาซื้อขายดังกล่าวเป็นราคาที่ผู้ซื้อและผู้ขายได้เจรจาตกลงกัน โดยจะมีการปรับเพิ่มเมื่อมีการโอนขายห้องชุดที่สร้างเสร็จแล้วทั้งหมด ซึ่งปัจจุบัน ณ วันที่ทำรายการนี้อยู่ระหว่างดำเนินการขายและโอนกรรมสิทธิ์ภายใต้การจัดการของ BTS ในฐานะผู้ถือหุ้นเดิม
สำหรับการทำรายการในครั้งนี้มีวัตถุประสงค์ให้ นูโว ไลน์ เป็นบริษัทร่วมทุนในสัดส่วนร้อยละ 50 : 50ระหว่าง SIRI และ BTS อีกบริษัทหนึ่ง ตามแผนการพัฒนาโครงการที่พักอาศัยเพื่อขาย ภายใต้สัญญาข้อตกลงกรอบความร่วมมือทางธุรกิจ (Strategic Alliance Framework Agreement) ฉบับลงวันที่ 16 ตุลาคม 2557
 